SL Uradni list Evropske unije L 65/44

DELEGIRANA UREDBA KOMISIJE (EU) 2017/391

z dne 11. novembra 2016

o dopolnitvi Uredbe (EU) št. 909/2014 Evropskega parlamenta in Sveta v zvezi z regulativnimi tehničnimi standardi o podrobnejši določitvi vsebine poročanja o internaliziranih poravnavah

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 909/2014 Evropskega parlamenta in Sveta z dne 23. julija 2014 o izboljšanju ureditve poravnav vrednostnih papirjev v Evropski uniji in o centralnih depotnih družbah ter o spremembi direktiv 98/26/ES in 2014/65/EU ter Uredbe (EU) št. 236/2012 (1) in zlasti drugega pododstavka člena 9(2) Uredbe,

ob upoštevanju naslednjega:

(1) Evropski organ za vrednostne papirje in trge (v nadaljnjem besedilu: ESMA) je preučil „Poročilo o rezultatu poziva Odbora evropskih bančnih nadzornikov k predložitvi dokazov o internalizaciji poravnave s strani skrbniških bank in o dejavnostih, podobnih delu centralnih nasprotnih strank“ z dne 17. aprila 2009, ki kaže na precejšnje razlike med državami članicami glede pravil in postopkov spremljanja na ravni internalizatorjev poravnave, kot tudi glede razumevanja koncepta internalizirane poravnave.

(2) V skladu z Uredbo (EU) št. 909/2014 morajo internalizatorji poravnave poročati o poravnavah, ki jih internalizirajo. Za zagotovitev dobre preglednosti področja uporabe in obsega internaliziranih poravnav je treba vsebino takšnega poročanja podrobneje določiti. Poročila o internalizirani poravnavi bi morala zagotoviti podrobne informacije o skupnem obse gu in vrednosti navodil za poravnavo, ki jih poravnajo internalizatorji poravnave zunaj sistemov poravnave vrednostnih papirjev, vključno z razredom sredstev, vrsto poslov z vrednostnimi papirji, vrsto strank in izdajateljsko centralno depotno družbo (v nadaljnjem besedilu: CDD). Internalizator poravnave bi moral poročati internalizirane poravnave samo, kadar je navodilo za poravnavo stranke internalizatorja poravnave vnesel v svoje poslovne knjige. Internalizator poravnave ne bi smel poročati poznejših usklajenjih pozicij v nematerializirani obliki, da bi se odražala poravnava navodil s strani drugih subjektov v verigi imetnikov vrednostnih papirjev, saj ta ne izpolnjujejo pogojev za internalizirano poravnavo. Podobno internalizator poravnave ne bi smel poročati poslov, izvršenih na mestu trgovanja, ki jih mesto trgovanja prenese na centralno nasprotno stranko za kliring ali na CDD za poravnavo.

(3) Za lažjo primerjavo podatkov med internalizatorji poravnave bi morali izračuni, povezani z vrednostjo navodil za internalizirano poravnavo v skladu s to uredbo, temeljiti na objektivnih in zanesljivih podatkih ter metodologijah.

(4) Zahteve za poročanje iz te uredbe lahko zahtevajo precejšnje spremembe informacijskega sistema, testiranje trga in prilagoditve pravnih ureditev zadevnih institucij. Zato je tem institucijam treba dati dovolj časa, da se pripravijo na uvedbo teh zahtev.

(5) Ta uredba temelji na osnutkih regulativnih tehničnih standardov, ki jih je ESMA predložila Komisiji.

(6) ESMA je opravila odprta javna posvetovanja o osnutkih regulativnih tehničnih standardov, na katerih temelji ta uredba, analizirala potencialne povezane stroške in koristi ter prosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).

(7) ESMA je v skladu s členom 9(2) Uredbe (EU) št. 909/2014 pri pripravi osnutkov regulativnih tehničnih standardov, na katerih temelji ta uredba, tesno sodelovala s članicami Evropskega sistema centralnih bank (ESCB) –

SPREJELA NASLEDNJO UREDBO:

Člen 1

V tej uredbi se uporabljajo naslednje opredelitve pojmov:

1. „navodilo za internalizirano poravnavo“ pomeni navodilo stranke internalizatorja poravnave, naj prejemniku z vknjižbo v nematerializirani obliki ali drugače da na razpolago znesek denarja ali nanj prenese lastništvo vrednostnega papirja ali vrednostnih papirjev ali delež v njih, pri čemer internalizator poravnave ta posel poravna v svojih poslovnih knjigah in ne prek sistema poravnave vrednostnih papirjev;

2. „neuspešna internalizirana poravnava“ pomeni neizvršitev poravnave ali delno poravnavo posla z vrednostnimi papirji na datum, dogovorjen med zadevnima strankama, zaradi pomanjkanja vrednostnih papirjev ali denarnih sredstev ne glede na vzrok.

Člen 2

1. Poročila iz prvega pododstavka člena 9(1) Uredbe (EU) št. 909/2014 vključujejo naslednje informacije:

(a) oznako države sedeža internalizatorja poravnave;

(b) časovni žig poročanja;

(c) obdobje, ki ga zajema poročilo;

(d) identifikator internalizatorja poravnave;

(e) kontaktne podatke internalizatorja poravnave;

(f) skupni obseg in vrednost, izraženo v eurih, navodil za internalizirano poravnavo, ki jih je internalizator poravnave poravnal v obdobju, ki ga zajema poročilo;

(g) skupni obseg in vrednost, izraženo v eurih, navodil za internalizirano poravnavo, ki jih je internalizator poravnave poravnal v obdobju, ki ga zajema poročilo, za vsako od naslednjih vrst finančnih instrumentov: (i) prenosljive vrednostne papirje iz člena 4(1)(44)(a) Direktive 2014/65/EU Evropskega parlamenta in Sveta (3); (ii) državne vrednostne papirje iz člena 4(1)(61) Direktive 2014/65/EU; (iii) prenosljive vrednostne papirje iz člena 4(1)(44)(b) Direktive 2014/65/EU, razen tistih iz podtočke (ii) točke (g) tega pododstavka; (iv) prenosljive vrednostne papirje iz člena 4(1)(44)(c) Direktive 2014/65/EU; (v) investicijske sklade, s katerimi se trguje na borzi, iz člena 4(1)(46) Direktive 2014/65/EU; (vi) enote kolektivnih naložbenih podjemov, razen investicijskih skladov, s katerimi se trguje na borzi; (vii) instrumente denarnega trga, razen tistih iz točke (ii); (viii) pravice do emisij; (ix) druge finančne instrumente.

(h) skupni obseg in vrednost, izraženo v eurih, vseh navodil za internalizirano poravnavo za vsako od spodaj navedenih vrst poslov z vrednostnimi papirji, ki jih je internalizator poravnave poravnal v obdobju, ki ga zajema poročilo: (i) nakup ali prodaja vrednostnih papirjev; (ii) dejavnosti upravljanja zavarovanja s premoženjem; (iii) posojanje ali izposojanje vrednostnih papirjev; (iv) repo posli; (v) drugi posli z vrednostnimi papirji.

(i) skupni obseg in vrednost, izraženo v eurih, vseh navodil za internalizirano poravnavo, ki jih je internalizator poravnave poravnal v obdobju, ki ga zajema poročilo, za naslednje vrste strank: (i) profesionalne stranke, kot so opredeljene v členu 4(1)(10) Direktive 2014/65/EU; (ii) neprofesionalne stranke, kot so opredeljene v členu 4(1)(11) Direktive 2014/65/EU;

(j) skupni obseg in vrednost, izraženo v eurih, vseh navodil za internalizirano poravnavo, ki se nanašajo na prenos denarnih sredstev, ki jih je internalizator poravnave poravnal v obdobju, ki ga zajema poročilo;

(k) skupni obseg in vrednost, izraženo v eurih, vseh navodil za internalizirano poravnavo, ki jih je internalizator poravnave poravnal v obdobju, ki ga zajema poročilo, za vsako CDD, ki opravlja osnovno storitev iz točke 1 ali 2 oddelka A Priloge k Uredbi (EU) št. 909/2014 v zvezi z osnovnimi vrednostnimi papirji;

(l) skupni obseg in vrednost, izraženo v eurih, vseh navodil za internalizirano poravnavo iz točk od (g) do (j) za vsako CDD, ki opravlja osnovno storitev iz točke 1 ali 2 oddelka A Priloge k Uredbi (EU) št. 909/2014 v zvezi z osnovnimi vrednostnimi papirji;

(m) skupni obseg in vrednost, izraženo v eurih, neuspešnih internaliziranih poravnav iz točk od (f) do (l), ki niso bile poravnane v obdobju, ki ga zajema poročilo;

(n) delež navodil za internalizirano poravnavo iz točk od (f) do (l), pri katerih je bila poravnava neuspešna, glede na: (i) skupno vrednost, izraženo v eurih, navodil za internalizirano poravnavo, ki jih je internalizator poravnave poravnal, in navodil za internalizirano poravnavo, pri katerih je bila poravnava neuspešna; (ii) skupni obseg navodil za internalizirano poravnavo, ki jih je internalizator poravnave poravnal, in navodil za internalizirano poravnavo, pri katerih je bila poravnava neuspešna.

Za namene točk (k) in (l) prvega pododstavka se, kadar informacije o CDD, ki opravlja osnovne storitve iz točk 1 ali 2 oddelka A Priloge k Uredbi (EU) št. 909/2014 v zvezi z izdajo osnovnih vrednostnih papirjev, niso na voljo, namesto teh informacij uporabi koda ISIN vrednostnih papirjev, in sicer tako, da se podatki razdelijo glede na prva dva znaka kode ISIN.

2. Za pretvorbo drugih valut v eure se uporabi menjalni tečaj Evropske centralne banke na zadnji dan obdobja, ki ga zajemajo poročila, kadar je na voljo.

3. Skupna vrednost navodil za internalizirano poravnavo iz odstavka 1 se izračuna kot sledi:

(a) v primeru navodil za internalizirano poravnavo proti plačilu je to znesek poravnave denarnega dela;

(b) v primeru navodil za internalizirano poravnavo brez plačila je to tržna vrednost vrednostnih papirjev ali, če ta ni na voljo, nominalna vrednost vrednostnih papirjev.

Tržna vrednost iz točke (b) prvega pododstavka se izračuna, kot sledi:

(a) za finančne instrumente iz člena 3(1) Uredbe (EU) št. 600/2014 Evropskega parlamenta in Sveta (4), sprejete v trgovanje na mestu trgovanja znotraj Unije, vrednost, določena na podlagi končne cene najpomembnejšega trga v smislu likvidnosti iz člena 4(6)(b) navedene uredbe;

(b) za finančne instrumente, sprejete v trgovanje na mestu trgovanja znotraj Unije, ki ni mesto trgovanja iz točke (a), vrednost, določena na podlagi končne cene mesta trgovanja znotraj Unije z največjim prometom;

(c) za finančne instrumente, razen instrumentov iz točk (a) in (b), vrednost, določena na podlagi cene, izračunane po vnaprej določeni metodologiji, ki jo odobri pristojni organ, pri kateri se upoštevajo merila, povezana s tržnimi podatki, kot so tržne cene, ki so na voljo na mestih trgovanja ali v investicijskih družbah.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 10. marca 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 11. novembra 2016 Za Komisijo Predsednik Jean-Claude JUNCKER

(1) UL L 257, 28.8.2014, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(3) Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).

(4) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).